ร้านอร่อยร้านนี้อยู่ในซอยลึก หาทางเข้างง ถ้าขับรถมา  พอเห็นร้านขนมหม้อแกงแม่กิมไล้ เลี้ยวซ้าย เข้าไปเป็นทางแคบๆ มีป้ายบอกทางเข้าวัดเกาะแก้วสุทธาราม ทางถนนสายในเรียบริมคลองชลประทาน ดูสงบดี ทางคดเคี้ยวมีป้ายบอกร้าน เปลญวนเป็นระยะตามแยก พอให้ไม่หลง พอไปถึงบอกเลยว่า เป็นร้านที่น่ารัก มีรถโบราณ รถสิบล้อเก่าตกแต่งอยู่โดยรอบ มีที่จอดรถพอสมควร ร้านมีโซนให้นั่งทานสองฝั่ง คงขยายเพิ่มจากร้านเดิม  ร้านตกแต่งด้วยของสะสมโบราณ และอาหารที่ให้บริการเป็นสไตล์อาหารไทยแท้ รสชาติอร่อย ที่สำคัญราคาถูก 
เมนูอาหารมีให้เลือกหลาย แถมสามารถเลือกระดับความเผ็ดได้ แต่ถ้าเป็นเมนูปลาก็คิดตามน้ำหนัก
สั่ง 4 เมนู นะคะ
- แกงคั่วหัวตาล อันนี้มาเป็นสไตล์แกงกะทิ มีเนื้อตาลอ่อน และกุ้ง ใส่ใบมะกรูดมาพอหอม รสชาติจะออกหวานนำ
- หลนปู มาพร้อมผัดสด รสชาติไม่เผ็ดออกหวานนำ แต่อร่อยดีค่ะ มีกลิ่นตะไคร้หอมๆ
- ส้มตำผักหวาน อันนี้เป็นเมนูแนะนำของทางร้าน เป็นครั้งแรกที่ทานผักหวาน ก็มีรสเฝื่อนนิดๆกรุบกรอบดีค่ะ มาทำเป็นส้มตำอร่อยแปลกดี
- เนื้อผัดพริกไทยดำ จานนี้เผ็ดร้อนด้วยเครื่องพริกไทยดำ ใส่เมล็ดพริกไทยอ่อน โรยหน้าด้วยใบกระเพราทอดกรอบ เผ็ดเอาการค่ะจานนี้

อาหารที่ร้านถ้าเป็นพวกแกงคั่ว หรือหลนปู รสชาติจะออกหวานนำ แต่กลมกล่อมดีค่ะ
อาหารที่นี่จานใหญ่ค่ะ ปริมาณต่อจานเยอะทีเดียว ทานอิ่มจนจุกเลยทีเดียว แต่ข้าวสวยที่ร้านนี่ ค่อนข้างแข็งร่วนค่ะ (นึกว่ากินข้าวทหารเกณฑ์ 
^^") สั่งอาหารรอไม่นานเท่าไหร่ เพลินๆกับร้านสะสมของเก่าที่ทางร้านตกแต่งไว้ ถ่ายรูปสนุกดีนะคะ เช็คบิลมา ก็ยิ้มเลยค่ะ อิ่มอร่อยในราคาสบายกระเป๋า คุ้มค่าที่ลัดเลาะมาจนถึงร้าน